Om di� 25-jaar-oue slagtersfliek weer te aanskou is min of meer dieselfde as om 'n vrot doodskis oop te pluk en inspirasie vir elke denkbare kontempor�re gruwelfilm oor die rand te sien klouter.
Selfs hedendaagse, blas� gehore skrik hulle steeds boeglam vir die prent. The Texas Chainsaw Massacre verruil storie- en karakterontwikkeling vir soveel sensoriese vuishoue as wat moontlik is op een silwerdoek.
Na berigte oor grafplundery en lykskending besluit 'n groepie jong mense om te gaan seker maak dat oorle' ouma en oupa nie ook in die slag gebly het nie. Op pad laai hulle 'n vreemde ryloper op wat dan vinnig uitgesmyt word as die mal vent homself begin oopslag met sy skeermes en histeries aan die lag raak ...
Die maats stop om brandstof in te gooi en maak dan die simpel fout om oor te suiker na 'n afgele� huis daar naby. Dit sal 'n sonde wees om die res van die verhaal hier oor te vertel ...
Dit is fantasties dat 'n film soos die, wat al so baie nageboots is, nog steeds nie in een groot clich� verander het nie.
Snaaks genoeg is The Texas Chainsaw Massacre nie werklik grafies nie, veral in die konteks van vandag se gruwelflieks wat poog om jou te laat gril, naar te maak of jou van vrees te laat sidder.
Wat die fliek so besonders maak, is die feit dat die kyker bly wonder wat die storie agter di� storie is, wat daai kannibalistiese familie aanvang as die kameraman gaan inkruip. Dis die gedagtes wat aan 'n mens bly vreet.
Die prent is geskiet in 'n tweedimensionele, amper dokument�re styl, maar dit is asemrowend om te aanskou.
Daai huis, afge�ts teen 'n sonsondergang, of die sitkamer vol bene, het 'n rou skoonheid wat niemand nog kon naboots nie. Tobe Hooper skep di� "harmonie" met 'n 2c-begroting.
Die enigste probleem met The Texas Chainsaw Massacre is dat 'n mens meer van 'n verduideliking aan die eindig verwag — so half 'n finale. Maar die afwesigheid daarvan pla geensins. Trouens, dit word in elk geval oorskadu deur die film se algehele briljantheid.
Hedendaagse gruwelfilms is net nie meer bangmakers nie. Dis net te "slim" en "perfek" om die bloed in die are te laat stol. 'n Prent soos The Texas Chainsaw Massacre herinner mens aan dit wat hedendaagse gruwelflieks soos Scream en Friday the 13th nooit sal regkry nie - 'n storie wat die kyker tot in sy diepste wese laat sidder ...